บิ๊กIHLเฉือนหุ้นขาย‘โสรัตน์’ถือ2%
เบิกทางพันธมิตรต่อยอดธุรกิจ ปั้นรายได้ปีนี้โตอย่างต่ำ30%
4 ก.ค. 2555

เบิกทางพันธมิตรต่อยอดธุรกิจ ปั้นรายได้ปีนี้โตอย่างต่ำ30%
“โสรัตน์ วณิชวรากิจ” นักลงทุน BVI เบิกทางถือหุ้น IHL กว่า 2% ปูทางร่วมพันธมิตรธุรกิจ หนุนรายได้ปีนี้โตอย่างน้อย 30%
นายโสรัตน์ วณิชวรากิจ นักธุรกิจและนักลงทุนที่เรียกตัวเองว่าเป็นนักลงทุนประเภท BVI (Business Value Invester) เปิดเผยว่า วันที่ 3 ก.ค.ที่ผ่านมา ทำรายการซื้อขายหุ้นรายใหญ่ (บิ๊กล็อต) หุ้นบริษัท อินเตอร์ไฮด์ (IHL) จำนวน 8 ล้านหุ้น คิดเป็น 2.28% ราคาหุ้นละ 8 บาท มูลค่ารวม 64 ล้านบาท 
นักลงทุนรายนี้ กล่าวถึงเหตุผลการลงทุนครั้งนี้ ว่ามีหลายเหตุผลคือ ธุรกิจของ IHL มีแผนที่ชัดเจนจากการเติบโตของอุตสาหกรรมรถยนต์ ที่หันมาใช้เบาะหนังมากขึ้น คำสั่งซื้อที่มีเข้ามาล้นโรงงาน 
เหตุผลต่อมา การผลิตหนังรองเท้าให้กับตัวแทนผลิตรองเท้ายักษ์ใหญ่จากสหรัฐอเมริกา Wolverine World Wide (WWW) เพิ่มศักยภาพรายได้จำนวนมากให้กับ IHL นอกจากนี้การเป็นพันธมิตรธุรกิจกับโมเดอร์นฟอร์ม ส่งผลดีกับอินเตอร์ไฮด์
สำหรับธุรกิจของ IHL นั้น เขาบอกว่ากำลังเป็นรอบของการขึ้นธุรกิจ จากนี้ไป 3-5 ปีนี้ข้างหน้าบริษัทจะเติบโตมาก 
“ยุทธศาสตร์ 3 ขา เบาะรถยนต์ หนังรองเท้าและเฟอร์นิเจอร์ เป็น 3 ขาธุรกิจที่ใหญ่มากของอินเตอร์ไฮด์และโรงงานอีก 7 โรง ทำให้การเติบโตของ IHL ในอีก 3-5 ปีข้างหน้าสดใส ซึ่งก่อนที่ผมจะตัดสินใจลงทุน ได้ไปเยี่ยมโรงงานมา 4 ครั้ง ใช้เวลา 6 เดือน เชื่อว่าภายใน 3 ปีนี้ กำไรของ IHL ต้องเติบโตได้ 100%” 
นายโสรัตน์ กล่าวว่า ตนเองไม่ใช่นักลงทุนเต็มตัวแต่เป็นนักธุรกิจและนักลงทุนอย่างละครึ่ง ปัจจุบันมีธุรกิจแผ่นใสอะครีลิกและเข้าลงทุนต่อยอดธุรกิจในบริษัทต่างๆ ที่จดทะเบียนในตลาดหลักทรัพย์ อาทิ บริษัท อาร์เอส (RS) บริษัท เฮลเชี่ยน บริษัท สาลี่อุตสาหกรรม บริษัท ชูไก ถือหุ้นสัดส่วนตั้งแต่ 10-20% มูลค่าพอร์ตลงทุนประมาณ 1,000 ล้านบาท
แนวคิดการลงทุนของนายโสรัตน์ เน้นตัวผู้บริหาร ธุรกิจ และการเติบโต ไม่ได้เจาะจงหรือจำกัดเฉพาะอุตสาหกรรมอย่างใดอย่างหนึ่ง สำหรับระยะเวลาการถือลงทุนไม่ต่ำกว่า 3-5 ปี 
“สิ่งที่ผมคาดหวังจากการลงทุนต้องมากกว่าสิ่งที่เราคาดไว้กับบริษัทที่ลงทุน สำหรับ IHL ผลตอบแทนหรือกำไรจากการลงทุน จะเติบโตตามศักยภาพที่ IHL วางไว้ ผมยืนยันถือยาวตามรูปแบบการสร้างผลกำไรแบบเติบโตต่อเนื่องของบริษัท” 
อย่างไรก็ตาม สัดส่วนการถือหุ้น 2.28% ในอินเตอร์ไฮด์นั้น ถือเป็นสัดส่วนที่เล็กน้อย เสมือนเป็นใบเบิกทางในการเข้าไปเป็นพันธมิตรที่จะนำมาต่อยอดธุรกิจให้กับโสรัตน์ ซึ่งมีเป้าหมายการถือหุ้นแต่จะถือสัดส่วนเท่าไร ขึ้นอยู่กับความร่วมมือทางธุรกิจในอนาคต
นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ กล่าวว่า น.ส.ชุติมา บุษยะโภคะ รองกรรมการผู้จัดการ IHL เป็นผู้ทำรายการบิ๊กล็อตหุ้นให้กับนายโสรัตน์นักลงทุนระยะยาว ซึ่งให้ความวางใจในการทำกำไรของบริษัท ภายหลังการขายหุ้นกลุ่มดำรงสกุลวงษ์ ยังเป็นผู้ถือหุ้นใหญ่มากกว่า 65%
ประธานกรรมการฯ กล่าวถึงผลประกอบการปี 2555 ว่า ผลจากการเติบโตของธุรกิจอย่างมาก จะทำให้รายได้ปีนี้เติบโตอย่างต่ำ 25-30% จากปีก่อนที่มีรายได้ 1,500 ล้านบาท 
ด้านหุ้น IHL ปิด 7.85 บาท ลดลง 0.05 บาท มูลค่าซื้อขาย 15.52 ล้านบาท